Frakk er et kne- eller fotsidt ytterplagg, ofte båret som del av korrekt herreantrekk. Bildet viser Gerald Fords trenchcoat fra 1975 i enkelt snitt.
Ytterfrakker fra viktoriatida med og uten pelsverk. Frakketypene på bildet kalles *frock coat* på engelsk; til venstre en *overcoat*, høyre en *topcoat*. Mennene bærer også flosshatt, vanlig herremote fra tdilig på 1800-tallet til begynnelsen av 1900-tallet. Illustrasjon: *The Gazette of Fashion*, 1872 
**Frakk** er et kne- eller fotsidt klesplagg som dekker overkroppen og er beregnet til utendørsbruk. Frakker fins i forskjellige lengder, noen som går ned til livet, noen som går ned til knærne og noen som går ned til ankler. Frakker er ofte av tykt, varmt, grovt tekstil, har knapper, krage eller hette og lange ermer. Dagens ytterfrakker utviklet seg fra kapper og skjøtefrakker på 1600-, 1700- og 1800-tallet. 

Med frakk tenker man i dag vanligvis på en mannsfrakk, gjerne som et finere klesplagg (herrekåpe eller overfrakk) utenpå for eksempel dress. Snittet og materialet kan variere etter klesmoten eller bruksområdet, for eksempel som regnfrakker, lagerfrakker eller vinterfrakker. 

Korte frakker som rekker til livet eller lårene, kalles jakke. Et lignende, sidt klesplagg for kvinner er kåpe.

Ordbakgrunn
-----------

Unge, norske menn i frakk omkring 1958 under politiets konfrontasjon med vitner i Torgersen-saken. Den seinere drapsdømte Fredrik Fasting Torgersen i midten. 
Det norske ordet frakk kommer etymologisk fra fransk *frac* via det tyske *Frack* og danske *frakke*. Ordet betegnet opprinnelig klesplagg med lange skjøter for menn, for eksempel diplomatfrakk. Ordet brukes nå på norsk mest i betydninga «overfrakk», men på svensk brukes *frack* om snippkjole. På svensk kalles ytterfrakk gjerne *ytterrock*, *överrock* eller bare *rock*. Frakk kan på engelsk oversettes med *overcoat, topcoat* og *coat*.

Typer
-----

Fisker iført tradisjonell oljehyre bestående av blant annet sid regnfrakk, sydvest og gummistøvler. Fra utstilling i Belgia.  Foto: 2006 
Vidkun Quisling, Fører i fascistpartiet Nasjonal Samling før og under andre verdenskrig, i sid uniformsfrakk med dobbelt knapperad Foto: Riksarkivet 
Det finnes en lang rekke frakketyper som har ulik utforming og er beregnet til ulik bruk. Det gjelder både lette, kortere varianter av tynt stoff og tunge, side frakker med fôr. Eksempler er legefrakk, lagerfrakk, labfrakk, uniformsfrakk og pelsfrakk. Frakker, kapper og annet langt overtøy var vanligere før enn nå, og snitt, materialvalg, farger og dekor har variert stort gjennom drakthistorien. 

Frakker har gjerne en pyntet krage som likner de nedfelte, ofte breie kragene og slagene på dressjakker. Frakker, på samme måte som jakker og vester, kan være enkelt- eller dobbeltknappet, og også være utstyrt med spensel, det vil si en strammestropp med spenne eller knapp, i ryggen. Frakker kan også ha belte.

### Varianter

Lista viser et utvalg av forskjellige typer side ytterplagg for menn og kvinner, særlig gamle og historiske. I vestlig mote har det vært en mengde plagg med internasjonale navn basert på særlig fransk, engelsk og tysk.

* Attila (husarka eller husarjakke), uniformsjakke pyntet med tette rader av snorer
* Biguèche, (bigesch), lissebesatt våpenfrakk
* Bonjour, knesid, dobbeltspent formiddagsfrakk for herrer
* Diplomatfrakk, dobbeltspent herrefrakk med søm i livet og skjøter
* Dolman, uniformsjakke med lisser eller gammeltyrkisk frakk
* Duffelcoat, kort, ullen frakk med hette og lukket med hemper og pinner
* Justaucorps, knelang, krageløs, ettersittende mannsfrakk eller livkjole som kom på moten i Frankrike i 1680-årene, var vanlig på 1700-tallet og ble båret over knebukser og vest
* Lagerfrakk
* Legefrakk, labfrakk
* Livkjole
* Kaftan,
* Kamelhårsfrakk
* Kaseking, vid, lang overfrakk
* Kavai, kort, enkelt- eller dobbeltspent frakk med stor krage
* Mackintosh, en type sid regnfrakk som kom tidlig på 1800-tallet
* Paletot, lett, løstsittende ytterfrakk for herrer
* Parkas (anorakk)
* Pelisse, kort uniformsjakke med pels og snorer samt sid kvinnefrakk
* Pjekkert (losjakke) dobbeltknappet, opprinnelig mørk blå, kort frakk av tykt stoff
* Raglan, overfrakk av regntett materiale med ermer klippet og sydd i ett med skulderen (kileformet skulderparti), brukt i Storbritannia fra 1850-tallet
* Redingot, dobbeltknappet livkjole eller bonjourfrakk (diplomatfrakk) eller kåpe, rettskåren foran, vanligvis av svart ulltøy med silkeslag
* Regnfrakk
* Skjøtefrakk, sid frakk med lange skjøter (snippkjole, bonjour, redingot eller diplomatfrakk)
* Sjakett eller jakett, enkeltspent mørk herrejakke eller frakk med skjøter som er avrundet foran
* Sutan, fotsid hverdagsfrakk for katolske prester
* Surtout (syrtut), lang, smal livkjole eller overfrakk, sid bonjour, offisersfrakk
* Swagger, vid damefrakk uten belte
* Trenchcoat, impregnert frakk av bomullsgabardin med skulderstropper og belte, opprinnelig militær «skyttergravsfrakk» laget av det engelske firmaet Burberry under første verdenskrig
* Tulupp, lang kjørefrakk med pelsfôr
* Ulanka, våpenfrakk for ulaner (polske ryttersoldater bevæpnet med lanse)
* Ulster, lang, vid overfrakk av tykt ullstoff, opprinnelig framstilt i Ulster i Irland

Se også
-------

* Jakke
* Kåpe
* Kappe
* Kaftan
* Kofte
* Slåbrok

Referanser
----------

1. ↑  Oppslagsordet «frakke» i *Ordbog over det danske Sprog*
2. 1 2  Oppslagsordet «frakk» i snl.no

Eksterne lenker
---------------

* (en) Coats – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** GND **·** LCCN **·** BNF **·** BNF (data)
 |